Source: https://www.danovecentrum.sk/aktuality/novela-zakona-o-dani-z-pridanej-hodnoty-ucinna-od-1-januara-2015-toptema-dc-9-2014.htm
Timestamp: 2019-09-18 07:00:40+00:00
Document Index: 16140564

Matched Legal Cases: ['čl. 5', '§ 4', '§ 85', '§ 4', '§ 27', '§ 85', '§ 78', '§ 79', '§ 79', '§ 43', '§ 80', '§ 80', '§ 43', '§ 80', '§ 43', '§ 80']

Komentár k novele zákona o DPH vykonanej zákonom č. 218/2014 Z. z., účinnej od 1. októbra 2014 a 1. januára 2015 (Ing. Zdenka Jablonková).
Dátum publikácie:10. 9. 2014
Novela zákona o DPH bola vykonaná zákonom č. 218/2014 Z. z. (čl. I) a jej hlavným zámerom je transpozícia čl. 5 smernice Rady 2008/8/ES z 12. februára 2008, ktorou sa mení a dopĺňa smernica 2006/112/ES, pokiaľ ide o miesto poskytovania služieb, do zákona o DPH.
Mení sa pravidlo o určení miesta dodania pri telekomunikačných službách, službách rozhlasového a televízneho vysielania a elektronických službách poskytovaných nezdaniteľným osobám a zavádza sa dobrovoľná zjednodušená právna úprava pre poskytovateľov týchto služieb.
Komentár k vybraným zmenám
Lehota na registráciu zdaniteľnej osoby za platiteľa dane
V ustanovení § 4 ods. 3 zákona o DPH sa lehota na registráciu zdaniteľnej osoby za platiteľa dane skracuje s účinnosťou od 1. januára 2015 z 30 dní na 21 dní. Skrátenie lehoty prispeje k zlepšeniu podnikateľského prostredia.
V nadväznosti na skrátenie lehoty na registráciu zdaniteľnej osoby za platiteľa dane sa prechodným ustanovením v § 85kc zákona o DPH ustanovuje, že lehota platná do 31. decembra 2014 (30 dní) sa uplatní na všetky žiadosti o registráciu podané do 31. decembra 2014.
Skrátenie lehoty na registráciu za platiteľa dane sa však nedotýka prípadov, ak daňový úrad vydá rozhodnutie o povinnosti žiadateľa zložiť zábezpeku na daň (§ 4c zákona o DPH). V tomto prípade ostáva lehota na registráciu nezmenená – 60 dní od doručenia žiadosti o registráciu za platiteľa dane.
V ustanovení § 27 ods. 1 zákona o DPH sa s účinnosťou od 1. januára 2015 základná sadzba dane 19 % zo základu dane nahradila sadzbou dane 20 % zo základu dane, čo spolu s doplneným prechodným ustanovením v § 85kc ods. 5 zákona o DPH znamená, že po 1. januári 2015 sa naďalej bude uplatňovať základná sadzba dane 20 % zo základu dane.
Lehota na podanie kontrolného výkazu
Z ustanovenia § 78a ods. 1 zákona o DPH, ktoré upravuje povinnosť platiteľa dane podať kontrolný výkaz, sa vypustila povinnosť predkladať kontrolný výkaz v rovnaký deň, ako je podané daňové priznanie, ak je daňové priznanie podané skôr ako 25. deň po skončení zdaňovacieho obdobia. Od 1. januára 2015 sa podanie kontrolného výkazu nebude viazať na deň podania daňového priznania. Kontrolný výkaz platiteľ dane bude povinný podať najneskôr do 25 dní po skončení zdaňovacieho obdobia, rovnako ako daňové priznanie, avšak každé z týchto dvoch podaní môže podať v ktorýkoľvek deň v rámci lehoty na podanie.
Pokuta za neoprávnené skoršie vrátenie nadmerného odpočtu
V ustanovení § 79 ods. 8 zákona o DPH sa s účinnosťou od 1. januára 2015 zmierňuje neprimeraná tvrdosť uplatňovania striktnej sankcie vo výške 1,3 % z dôvodu skoršieho uplatnenia nároku na vrátenie nadmerného odpočtu podľa § 79 ods. 2 zákona o DPH.
K neprimeranej tvrdosti ustanovenia dochádza najmä v prípade, ak sa po vrátení nadmerného odpočtu v skrátenej lehote zistí, že platiteľ dane má nedoplatok napríklad na zdravotnom poistení, avšak tento nedoplatok je v zanedbateľnej výške. Daňový úrad bude mať možnosť zohľadniť mieru porušenia zákona a v prípadoch hodných osobitného zreteľa uložiť pokutu aj nižšiu ako 1,3 % zo sumy vráteného nadmerného odpočtu.
Obdobie, za ktoré sa podáva súhrnný výkaz
Základným obdobím na podanie súhrnného výkazu je kalendárny mesiac. Avšak pri splnení zákonných podmienok je možné, aby platiteľ dane podával súhrnný výkaz za obdobie kalendárneho štvrťroka. Tieto zákonné podmienky vyžadujú, aby hodnota tovarov dodaných do iných členských štátov EÚ s oslobodením od dane podľa § 43 zákona o DPH nepresiahla v príslušnom kalendárnom štvrťroku a súčasne v predchádzajúcich štyroch kalendárnych štvrťrokoch hodnotu 100 tis. eur.
Zmenou maximálneho limitu uvedeného v § 80 ods. 2 zákona o DPH zo 100 tis. eur na 50 tis. eur pre použitie výnimky zo stanoveného základného obdobia na podávanie súhrnného výkazu sa ustanovenie § 80 ods. 2 zákona o DPH s účinnosťou od 1. októbra 2014 zosúlaďuje s článkom 263 ods. 1a smernice 2006/112/ES o spoločnom systéme dane z pridanej hodnoty v platnom znení, podľa ktorého členské štáty EÚ môžu povoliť podávať súhrnný výkaz štvrťročne, pokiaľ celková hodnota bez DPH tovarov dodaných za kalendárny štvrťrok nepresiahne v danom kalendárnom štvrťroku a ani v žiadnom z predchádzajúcich štyroch kalendárnych štvrťrokov sumu 50 tis. eur.
Platiteľ dane, ktorý má zdaňovacie obdobie kalendárny mesiac, dodáva pravidelne v priebehu celého kalendárneho roka tovar svojim odberateľom do Rakúska s oslobodením od dane podľa § 43 zákona o DPH.
Hodnota týchto dodávok sa pohybuje ročne na úrovni cca 200 tis. €.
Súhrnný výkaz, v ktorom uvádza hodnoty dodávok tovaru a identifikačné čísla DPH rakúskych odberateľov, podáva za obdobie kalendárneho štvrťroka.
K dátumu zmeny ustanovenia § 80 ods. 2 zákona o DPH (1. október 2014) je stav dodávok tovaru do Rakúska za uplynulé štyri kalendárne štvrťroky nasledovný:
III. štvrťrok 2014 45 tis. €,
II. štvrťrok 2014 55 tis. €,
I. štvrťrok 2014 35 tis. €,
IV. štvrťrok 2013 80 tis. €.
Od 1. októbra 2014 platiteľ dane nespĺňa podmienku, že v jednotlivých predchádzajúcich štyroch kalendárnych štvrťrokoch dodávky tovaru do iného členského štátu EÚ s oslobodením od dane podľa § 43 zákona o DPH nepresiahli 50 tis. €.
Počnúc kalendárnym mesiacom október 2014 je platiteľ dane povinný podávať súhrnný výkaz za kalendárny mesiac.
Za obdobie pred zmenou ustanovenia § 80 ods. 2 zákona o DPH, teda za III. štvrťrok 2014, podá súhrnný výkaz podľa dovtedy platného znenia citovaného ustanovenia, teda za kalendárny štvrťrok.
Článok je uvedený v skrátenom znení. Celé znenie článku nájdete zverejnené v súvisiacich dokumentoch.
Súhrnný výkaz daň z pridanej hodnoty (do 30. 9. 2014)
Súhrnný výkaz daň z pridanej hodnoty (od 1. 10. 2014)
1. Zmena miesta dodania telekomunikačných služieb, služieb rozhlasového a televízneho vysielania a elektronických služieb nezdaniteľným osobám
2. Osobitná úprava jedného kontaktného miesta
3. Vymedzenie telekomunikačných služieb, služieb rozhlasového a televízneho vysielania a elektronických služieb
4. Postup pri využití úpravy jedného kontaktného miesta tuzemskou zdaniteľnou osobou
5. Ostatné zmeny zákona o DPH